इन्दौर। कोरोना वायरस के प्रकोप के चलते प्रदेश की आर्थिक राजधानी इन्दौर को लॉकडाउन किया गया। इस बाबत कलेक्टर लोकेश कुमार जाटव ने आदेश जारी किए। जाटव ने शहरवासियों से घरों में ही रहने की अपील की है। उन्होंने कहा कि बिना की महत्वपूर्ण आवश्यकता के लोग घर से बाहर नहीं निकले। 25 मार्च तक के आदेशक जारी किया गया है।

सीमाएं सील, वाहन प्रतिबंधित

लॉकडाउन के बाद सीमाएं सील कर दी गई हैं।‌ सभी तरह के वाहनों को रोका जा रहा है। केवल जरूरी सामान लेकर आने वाले ट्रक आदि प्रवेश कर रहे हैं। इधर, शहर में भी लॉकडाउन का असर दिख रहा है। हालांकि जरूरी वस्तुओं की दुकानें खुली हुई हैं।‌ इनमें दवा, दूध, किराना आदि दुकानें शामिल हैं।

लॉकडाउन को गंभीरता से नहीं ले रहे लोग

प्रधानमंत्री नरेंद्र मोदी ने ट्वीट कर कहा है कि लॉकडाउन को अभी भी कई लोग गंभीरता से नहीं ले रहे हैं। कृपया करके अपने आप को बचाएं, अपने परिवार को बचाएं, निर्देशों का गंभीरता से पालन करें। राज्य सरकारों से मेरा अनुरोध है कि वो नियमों और कानूनों का पालन करवाएं। गौरतलब है कि जनता कर्फ्यू के दौरान इंदौर के राजवाड़ा और पाटनीपुरा में लोग सड़कों पर उतर आए थे।

ड्रोन से शहर में केमिकल का छिड़काव

शहर के महत्वपूर्ण क्षेत्रों में ड्रोन के जरिए वायरसनाशक बायो केमिकल के छिड़काव का काम शुरू किया गया। लॉकडाउन के दौरान - पुलिस सेवाएं, अस्पताल, दमकल विभाग, राशन स्टोर, बिजली दफ्तर, जल बोर्ड, नगर निगम (साफ-सफाई), प्रिंट/इलेक्ट्रॉनिक मीडिया, जरूरी चीजें (खाना/दवाई), फल, सब्जी आदि की दुकानें, पेट्रोल पंप खुले रहेंगे। लेकिन इन जगहों पर अधिक लोग एक साथ ना खड़े होने का निर्देश दिया गया है।